Kaakkois-Suomen tuulivoimatoimijoiden yhteenliittymän mukaan tuulipuistojen suunnittelu ehti Kymenlaaksossa pitkälle, ennen kuin ne todettiin toteuttamiskelvottomiksi. Tuulivoimatoimijat ovat sitä mieltä, että puolustusvoimien tulisi hakea laajempi ratkaisu tasapuoliseen tuulivoiman käyttöön koko Suomessa.

Mistä on kyse? TEM, puolustusministeriö ja Puolustusvoimat selvittivät tuulivoimarakentamisen mahdollisuuksia Kotkan ja Haminan seudulla

Selvityksen mukaan tutkaesteiden poisto Kymenlaakson alueella on osoittautumassa niin kalliiksi ratkaisuksi, että se ei olisi tuulivoimayhtiöille kannattavaa

Tuulivoimatoimijoiden mukaan ne kärsivät jättitappiot, jos satojen tuulivoimaloiden tuulipuistot jäävät toteuttamatta

Kaakkois-Suomen tuulivoimatoimijat ovat tyytymättömiä äskettäin valmistuneeseen tutkavaikutusselvitykseen, jonka mukaan puolustusvoimien tutkaesteiden poistaminen ei ole taloudellisesti kannattavaa Kymenlaaksossa.

– Selvityksen laatiminen on kestänyt yli vuoden ja maksanut tähän mennessä toimijoille yli miljoona euroa. Tämän lisäksi toimijat, alueen kunnat ja kaupungit sekä ympäristöministeriö ovat käyttäneet hankkeiden kehittämiseen useita miljoonia euroja, sanovat tuulivoimatoimijoiden puhemiehet Petteri Laaksonen ja Timo Toikka.

Tuulivoimatoimijat myös moittivat puolustusvoimien toimintaa Kymenlaakson tutkakompensaatioesityksen käsittelyssä. Yritysten mukaan valmistelut tuulipuistoja varten olivat jo pitkällä; esimerkiksi kaavoitus oli jo käynnistetty.

– Ympäristöministeriö on rahoittanut kaavoitusta mm. Pyhtäällä. Nyt, kun kaavoitus alkaa olla lähes valmis, puolustusvoimat toteaa, että kaikki rannikolle suunnitellut tuulipuistot ovat täysin toteuttamiskelvottomia. Tämä olisi tullut todeta jo maakuntakaavaa laadittaessa. Lausuntoa varten ei olisi tarvinnut mallintaa turbiineja,

Yritykset ovat huolissaan paitsi omastaan, myös kuntien tulevaisuudesta.

– Tämän seurauksena kaikkiaan noin 1,4 miljardin euron investoinnit Kymenlaaksossa, noin 9 000 työvuotta ja useiden miljoonien vuosittaiset kiinteistöverot kunnille sekä satojen miljoonien liikevaihto paikallisille yrityksille jäävät toteutumatta, Laaksonen ja Toikka toteavat.

Heidän mielestään sähkön tuotannon vaihtelut tasaantuisivat valtakunnan verkossa, jos tuulivoiman tuotantoa hajautettaisiin Kaakkois-Suomeen.

– Kaiken tuotannon keskittäminen Perämeren rannikolle tulee aiheuttamaan suuria tehonvaihteluja ja sen seurauksena kantaverkkoinvestointeja sekä säätövoiman tarpeen lisäystä.

Tuulivoimatoimijoiden mukaan puolustusvoimien tulisi hakea vähintään koko Kaakkois-Suomen ja Etelä-Savon alueelle ulottuva ratkaisu tuulivoiman käyttöön koko Suomessa.

– Kyseessä ei ole vain raja-alueen tuulivoimavaikutusten kompensoinnista vaan Suomen itärajan valvonnasta. Valvonnan toteuttamisen rahoitus tulisi kohdistaa puolustusvoimien budjettirahoitukseen.